open-index/open-wikipedia-markdown huggingface dataset:
Northwood

**Northwood** on paikkond Londoni Hillingdoni linnaosas. 2008. aastal oli seal 11 068 elanikku.

Paikkonda on ürikutes esmamainitud 1435. aastal. 

Northwood sai raudtee 1887. aastal.

1902. aastal oli elanikke 2500.

Northwoodi nimega on seotud Northwood Headquarters – Briti relvajõudude (*British Armed Forces* ) peakorteri rajatised Hertfordshire'i krahvkonnas Eastburys, mis asub Northwoodi vahetus naabruses. Sissepääsu kohal on silt  "Northwood Headquarters" (http://www.telegraph.co.uk/news/uknews/1499641/Gambling-mad-sailor-sold-MoD-computers-with-missile-secrets.html). Selle sildi taga paiknevad kolm väejuhatust: Briti relvajõudude alaline ühendstaap (*Permanent Joint Headquarters*), Briti merejõudude ülemjuhataja peakorter  (*Headquarters of Commander in Chief Fleet*) ja   NATO Northwoodi mere-osavägede väejuhatus (*Allied Maritime Component Command Northwood*).

Aastail 1939–1969 paiknes seal RAF Coastal Commandi peakorter koos sõja alul rajatud maa-aluse juhtimiskeskusega.

## Välislingid
*Northwood Headquarters Suurbritannia kaitseministeeriumi koduleht (inglise)
Kaitseliidu Valgamaa malev

**Kaitseliidu Valgamaa malev** on Kaitseliidu territoriaalne üksus, mis tegutseb Valga maakonnas.

## Koosseis

Valgamaa malev koosneb 
*Valga malevkonnast, 
*Otepää malevkonnast ja 
*Helme üksikkompaniist.
## Ajalugu
Kaitseliit asutati 11. novembril 1918. Organisatsiooni esialgne nimetus oli **Eesti Kaitse Liit** ning kontor asus Tallinnas Brokusmäel majas nr 8. Organisatsiooni esmaülesandeks sai sisejulgeoleku tagamine. 11. novembri õhtul Laevanduse" kontoris toimunud koosolekul loobuti Saksa okupatsiooniaegsest bürgerwehrist ja uus organisatsioon nimetati kaitseliiduks. Uue kaitseliidu juhtimise võttis endale Ernst Põdder. Ilmus päevakäsk nr. 1 järgneva sisuga: 1. Alates tänasest päevast võtan E. K. L. juhatuse endale. Alla kirjutanud kaitseliidu juhataja Põdder. Maakondade korralduste ülemaiks nimetan endised Eesti sõjaväe ohvitserid: Harju maakonna ja Tallinna ülem on Kann. Wiru maakonna ja Rakwere Reek. Tartu maakonna ja Tartu Kurvits. Järwa maakonna ja Paide Puskar. Wiljandi maakonna ja Wiljandi Kubu. Läänemaakonna ja Haapsalu Rõuk. Pärnumaakonna ja Pärnu Tannbaum. Wõru maakonna ja Wõru Vreemann. Walga linna Irw. Saare-, Hiiu- ja Muhumaa Poopuu.

Salk Valgas asunud ohvitsere tuli 18. novembril kokku, nimelt Eduard Ahman, E. Juul, Karl Kornel, Leo Orgusaar, Paul Vassil ja Otto Tief, ja seitsmendana vabatahtlik F. Jänes. Koosolek otsustas: Valka tuleks luua kaitseväelaste kogunemispunkt. Organiseerimist raskendasid asjaolud, et  kapten Anton Irv  ei ole jõudnud Valgasse, 2) kohalike asutuste ülevõtmist takistas Saksa soldatite nõukogu ja 3) lätlased ei toetanud Eesti väeosa asutamist.

## Välislingid
* Kaitseliidu Valgamaa maleva koduleht
TTV

**TTV** on lühend, mis võib tähendada mitut asja.
***TTV** ehk Tallinna Televisioon
***TTV** ehk Taiwan Television
***[[TTV (Poola)|TTV]]** (**Twoja Telewizja**), Poola telejaam
*T.TV (varasema nimega **Tango TV**), Luksemburgi telejaam
*TechTV
Virginia Water

**Virginia Water** on küla Inglismaal Surrey krahvkonnas Londonist umbes 30 km edelas.

Halduslikult kuulub Virginia Water Runnymede'i omavalitsusüksusse. 2001. aasta rahvaloenduse järgi oli külas 6113 elanikku.

Järv asub Bourne'i jõe kaldal. Küla läbides on jõgi 25 m kõrgusel merepinnast. Küla kese on 29–39 m kõrgusel merepinnast. Bourne'i jõgi suubub Thamesi.

Küla on nime saanud Virginia Wateri järve järgi, mis asub Windsor Great Parki nimelise hirvepargi edelaservas. Virginia Wateri järv omakorda võis nime saada Elizabeth I järgi, sest *virgin* tähendab inglise keeles neitsit ja Elizabethi nimetati neitsilikuks kuningannaks, sest ta ei abiellunud kunagi. Kuid järv ise on kuningannast poolsada aastat hilisem: ta rajati 1746. aastal Bourne'i jõge paisutades. Pärast seda, kui järv 1768. aastal paisu purustas ja tühjaks jooksis, taastati järv 1780. aastal märksa suuremana, tänapäevases suuruses.

Järve ümbermõõt on 7,2 km. Pool sellest on sillutatud ja pool sillutamata jalgtee.

Virginia Wateri järv on iseloomuliku kujuga. Teise maailmasõja ajal lasti järv tühjaks, sest kardeti, et Luftwaffe võib järve kasutada lennukite asukoha kindlaksmääramiseks.

21. sajandil kasutati järve kaldaid Harry Potteri filmide järvekaldastseenide ja 2010. aasta filmi "Robin Hood" paadistseenide filmimiseks.

Küla sai endale raudtee 1856. aastal. Külas on raudteejaam, kust saab mugavalt sõita Londoni Waterloo jaamani. Uus raudteejaamahoone ehitati 1973. aastal.

1873–1885 ehitati Virginia Waterisse Holloway sanatooriumi nimeline hullumaja. See lõpetas tegevuse 1980 ja pärast 1994–2000 kestnud restaureerimist müüdi elamukompleksiks. Vahepealsel ajal kasutati Holloway sanatooriumi sageli filmivõtete jaoks. Seal on filmitud sarja "Inspektor Morse" paljud jaod, seal on muuvisid filminud Adam Ant, Alphaville, The Cure, Ozzy Osbourne ja Bonnie Tyler, rääkimata vähem tähtsatest muusikutest.

1920. aastatel rajati Virginia Waterisse Wentworth Estate'i nimeline 7 km² suurune asum, mis on tuntud rikaste ja kuulsate elanike poolest. Minevikus on seal elanud Cliff Richard, Elton John, Boriss Berezovski ja Andrei Ševtšenko, aga praegu näiteks Ron Dennis, Eddie Jordan, Ernie Els, Gary Numan ja Brunei sultan. 1998 elas seal Augusto Pinochet, kes põgenes oma kodumaalt Suurbritanniasse ja elas seal seni, kuni ta jälle Tšiilile kohtupidamiseks välja anti.

Virginia Water on golfikeskus. Asula lähedal on neli golfirada. Sel põhjusel elab Wentworth Estate'is palju golfimängijaid.

Külast 13 kilomeetri kaugusel kirdes asub Heathrow' lennujaam.
Durdle Door

**Durdle Door** on Edela-Inglismaa lõunarannikul Dorsetis asuv paekivist looduslik kaar.

Nimi "Durdle" tuleneb vanainglise sõnast "thirl", mis tähendab 'läbi uuristama'.

See meres paiknev kaljukaar on moodustunud lakkamatu merelainetuse töö tulemusena: pehmemate kivimitega kaljuosad murenevad kergemini ja sel viisil laine lõpuks uuristabki kaljusse avause.

Durdle Door on moodustunud kohale, kus eri kivimite kihid ei lasu üksteise peal nagu tavaliselt, vaid üksteise kõrval. Kõige enam mere pool on suhteliselt õhuke paekivikiht, millest ongi kaar moodustunud. Paas peab merele suhteliselt hästi vastu. Selle taga on portlandi lubjakivikiht, mis on märksa vähem vastupidav. Meri on seda üsna palju ära uhtunud, ainult keskosas on see säilinud, sest paas kaitseb seda mere otsese rünnaku eest ja lained pääsevad sinna juurde ainult ringiga, mis vähendab nende kulutusjõudu. Kaugemal maa pool on kriidikaljud, mis jällegi merele paremini vastu peavad. Kriidi- ja paekihti eraldab teineteisest 120 m pikkune ja 50 m laiune lubjakivist maasäär.
 
Kaare tänane ilu ei kesta lõputult. Lõpuks variseb kaar kokku nagu need, mida saab näha Ladrami lahes Ida-Devonis.

Durdle Door kuulub Dorseti ja Ida-Devoni ranniku koosseisus UNESCO maailmapärandi nimistusse.

Kuigi Durdle Door asub eramaal, tohivad külastajad seda vaatama minna.

## Viited
Chesil Beach

**Chesil Beach** ehk **Chesil Bank** on Edela-Inglismaa lõunarannikul Dorsetis asuv veerkividega kaetud kitsas valdavalt sirgjooneline looduslik kaldaala, mis on kuulus oma veerkivide suuruse, liigirohkuse ja vaheldusrikkuse poolest.

Chesil Beach on 29&nbsp;km pikk, kuni 200 m lai ja kuni 14,7 m kõrge.

Chesil Beachi on tekke poolest sageli tomboloks peetud. Tombolo on maasäär, mis tekib lainete kantud setetest saare ja mandri või kahe saare vahele. Chesil Beachi üks ots on Britannia saarel Abbotsburys ja teine ots Portlandi saarel. Siiski on Chesil Brach tekkelt hoopis rannavall. Ta tekkis pärast viimast jääaega, kui merevee tase Briti saartel tõusma hakkas. Chesil Beachi kohale tekkis rannavall. Ühelt poolt kandsid lained sellele materjali järjest juurde, nii et see ei kadunud vee alla, kuid teisalt pääses vesi ikkagi rannavalli taha ja tekitas sinna Fleeti laguuni. Laguun on üsna madal, selle maksimaalne sügavus on 3 meetrit. Seda, et Chesil Beach ei ole tombolo, näitab asjaolu, et tombolo on rannikutega, mida ta ühendab, risti, aga Chesil Beach kulgeb rannikuga umbes paralleelselt.

Kivid, mis Chesil Beachil paljanduvad, on üsna ühesuguse suurusega, kuid see suurus on maasääre eri osades erinev. Loodeotsas West Bays on need hernesuurused, kaguotsas Portlandi lähedal apelsinisuurused. Räägitakse, et salakaubavedajad, kes keset ööd Chesil Beachile jõudsid, suutsid kivide suuruse järgi kindlaks teha, missugusesse Chesil Beachi ossa nad on sattunud.

Chesil Beach pakub enda taga olevale rannikule tuulevarju. Seal asuvad Weymouthi linn ja Portlandi saarel on hulk külasid, mis saavad sellest tuulevarjust kasu.

Abbotsburys on 1 ha suurune kühmnokk-luikede koloonia, kus aastas pesitseb 150 paari luikesid ja teist sama palju ei pesitse, nii et luikede koguarv võib ulatuda 600-ni. Luigekolooniat on esimest korda mainitud 1393, aga nähtavasti eksisteeris see juba tükk aega varem.

Chesil Beach ja Fleeti laguun kuuluvad Dorseti ja Ida-Devoni ranniku koosseisus UNESCO maailmapärandi nimistusse.

Chesil Beachi läheduses olev rannik on hõredalt asustatud. Samas asub lähedal Portlandi mereväebaas. Sellepärast kardeti teise maailmasõja ajal, et Saksamaa dessant Suurbritanniasse toimub just nimelt Chesil Beachil. Selle vältimiseks püstitati mitmesuguseid kaitserajatisi. Merre püstitati metallsõrestikke, mis takistasid laevadel randumist. Rannikul püstitati palju punkreid, tankitõrjekaevikuid, miinivälju ja leegiheitjaid. Sõja käigus, kui Saksamaa kaotas initsiatiivi ja Suurbritannia hakkas valmistuma dessandiks, kasutati Chesil Beachi kuulipildujatule harjutamiseks. Ühtlasi katsetas lennuvägi Chesil Beachil operatsiooni "Chastise" jaoks uudset mööda vett veerevat silindrikujulist pommi.

## Välislingid

*Explore the South West Coast Path: Abbotsbury to West Bay, explorethesouthwestcoastpath.co.uk
Harry Tõnuri

**Harry Tõnuri** (20. november 1921 Tallinn – 24. juuni 1986 Tallinn) oli eesti tennisist ja muusikapedagoog.

Tennise Eesti NSV meistrivõistlustel meeste paarismängus võitis ta koos Guido Taftiga 1947. aastal pronksi ja 1950. aastal hõbeda, segapaarismängus koos Aino Utsoga 1949. aastal pronksi.

Ta lõpetas Tallinna Reaalkooli 1941. aastal, Tallinna Konservatooriumi muusikateaduse erialal ning 1952. aastal Tallinna Polütehnilise Instituudi majandusteaduskonna rahanduse ja krediidi eriala.

Ta töötas aastatel 1956–1986 Tallinna Lastemuusikakooli õppealajuhataja ja muusikaliteratuuri õpetajana.

Tennisist Feliks Tõnuri oli tema kaksikvend.

## Viited
Küütri tänav

**Küütri tänav** (saksa keeles *Küterstraße*) on 180 m pikk tänav Tartu kesklinnas. 

Tänav algab Jakobi tänava ja Ülikooli tänava ristmikult, ristub Rüütli tänavaga ning lõpeb Kompanii tänaval. Ülikooli ristmikult ülesmäge jätkub Küütri tänav Jakobi tänavana. Varem (alates 1932. aastast) on Küütri tänav olnud osa Gustav Adolfi tänavast. Nõukogude ajal oli tänav osa Kingissepa tänavast.

Nime sai Küütri tänav selle ääres keskajal asunud lihunikuäridest: alamsaksa keeles on lihunik või vorstimeister *Kuter*. Nimi on teada vähemalt 1553. aastast, toonastes raeprotokollides oli see *Kuterstrasse*.

Küütri tänava ääres asub hotell London (endine õllerestorani Humal ja kohviku Ko-Ko-Ko hoone), Rüütli nurgal kohvik Kohvipaus, ülikooli poole jääb restoran Hot Pot ja muud ärid. Varem on seal tegutsenud kino Ateena ja restoran Volga, samuti hiina söögikoht Tsink Plekk Pang, mille hoones Nõukogude ajal asus dieetsöökla Tempo.

## Pildid


Küütri 1, Tartu 02.JPG|Küütri 1


## Viited

## Välislingid

* "Küütri tänava nime tähendus" Tartu linna kodulehel
Albert Sakkart

**Albert Sakkart** (21. juuni 1909 Dolgaja Melnitsa, Oudova maakond – 22. märts 1938 Moskva) oli eesti kommunistliku liikumise tegelane, EKP Keskkomitee liige aastatel 1934–1938.

Ta oli illegaalse, Jaan Kreuksi nimelise parteiorganisatsiooni ajalehe Külaproletaarlane toimetaja, kuni lahkumiseni NSV Liitu 1935. aastal. 

Arreteeriti 1937 Moskva oblastis. Lasti maha. Maetud Kommunarkas.

Tema järgi nimetati Puiestee tänavat Jõgeval varem Albert Sakkarti tänavaks.

## Viited

## Välislingid
*Mahalastute nimekirjad. Lühielulugu ja foto. (vene keeles)
Voldemar Sassi

**Voldemar Sassi** (19. oktoober 1899 Raadi vald, Tartumaa – 8.juuli 1941 Paikuse, Pärnumaa) oli Eesti NSV poliitik ja kommunistlik ühiskonnategelane. 

Voldemar Sassi oli üks kommunistliku liikumise eestvedajaid Tartus. Ta oli Üle-Eestimaalise Noorproletaarlaste Ühingu liige, 1922. aastast EK(b)P liige. 1923. aastal valiti ta Töörahva Ühise Väerinde nimekirjas Tartu linna volikokku.

1924. aastal mõisteti V. Sassi 149 protsessil eluaegsele sunnitööle. Vabanes 1938. aasta amnestiaga. Aastatel 1940–1941 oli ta EK(b)P Tartu Maakonnakomitee sekretär,15. maist 1941 Ametiühingute Kesknõukogu esimees.

Voldemar Sassi oli II Riigivolikogu ja Eesti NSV Ülemnõukogu I koosseisu liige, Eesti NSV Ülemnõukogu juhataja alates 25. augustist 1940 kuni 1941. aasta juulini. 1941. aastal valiti ta NSV Liidu Ülemnõukogu liikmeks.

Voldemar Sassi hukkus Suvesõjas Nõukogude poolel võideldes Pärnumaal.Ta organiseeris  EK(b)P KK korraldusel Pärnumaal kaitsetöid.V.Sassi sai surma Sindi-Lodja sillal, kui jäi seal  autoga, mida juhtis Aleksei Raist (1917–1941) sakslaste tule alla. Kohalikud elanikud matsd Sassi ja Raisti sinna lähedale. 1971. aastal oli plaanis nende ümbermatmine, kuid see jäi tegemata. 

Tema järgi sai nime Voldemar Sassi nimeline sovhoos.

## Viited
Ondřejovi Observatoorium

**Ondřejovi observatoorium** (tšehhi keeles *Observatoř Ondřejov*) on Tšehhi Teaduste Akadeemia Astronoomia Instituudi koosseisu kuuluv observatoorium, mis asub Ondřejovi küla lähedal umbes 35&nbsp;km Prahast kagu pool. Observatooriumi geograafilised koordinaadid on .

Observatooriumi rajas 1898. aastal tšehhi tööstur ja amatöörastronoom Josef Jan Frič. Ehitamine võttis 8 aastat ja esimesed vaatlused viidi läbi ööl vastu 1. augustit 1906. Frič kinkis 28. oktoobril 1928 oma eraobservatooriumi Tšehhoslovakkia riigile.

Ondřejovi observatooriumile on muude saavutuste hulgas kuulsust toonud suure arvu asteroidide avastamine. 2011. aasta 14. augusti seisuga on Ondřejovi observatoorium 655 avastatud asteroidiga maailmas 27. kohal.

Suurim observatooriumile kuuluv teleskoop on kahemeetrine Cassegraini teleskoop, millega viiakse läbi vaatlusi alates 1967. aastast.

## Viited

## Välislingid

* Tšehhi TA Astronoomia Instituudi koduleht
* Ondřejovi 2m teleskoop
Lenka Kotková

**Lenka Kotková** (neiupõlves **Šarounová**; sündinud 26. juulil 1973 Dobřichovices) on tšehhi astronoom, silmapaistev asteroidide avastaja. Ta töötab Praha lähedal Ondřejovi Observatooriumis.

## Viited

## Välislingid
* JPL Small-Body Database Browser
Kaselised

**Kaselised** (*Betulaceae*) on puittaimede sugukond pöögilaadsete seltsist.

Sugukonda kuulub kuus perekonda umbes 130 liigiga. Enamik perekondi kasvab põhjapoolkera parasvöötmes, mõned liigid ka lõunapoolkeral Lõuna-Ameerikas Andides.

Varasemates klassifikatsioonides olid kaselised jaotatud kaheks sugukonnaks: *Betulaceae* (lepp ja kask) ning *Corylaceae* (**sarapuulised**) (ülejäänud perekonnad). APG III süsteem (2009) käsitleb neid kaseliste sugukonna alamsugukondadena (*Betuloideae* ja *Coryloideae*). 

Kaseliste sugukonna lähimad sugulased on kasuariinilised (*Casuarinaceae*).

## Perekonnad
**Alnus* – lepp
**Betula* – kask
**Carpinus* – valgepöök
**Corylus* – sarapuu
**Ostrya* – humalpöök
**Ostryopsis* – ebahumalpöök
**†Palaeocarpinus* – välja surnud
Adahhan Madumarov

**Adahhan Madumarov** (Адахан Мадумаров; sündinud 9. märtsil 1965 Oši oblastis) on Kõrgõzstani poliitik, partei Bütün Kõrgõzstan juht, Kõrgõzstani Ülemnõukogu (Džogorku Kengeši) esimees (*toraga*) aastatel 2007–2008.

Madumarov oli Bütün Kõrgõzstani kandidaat 2011. aasta presidendivalimistel. Siseministeerium kahtlustas, et Madumarov oli segatud president Kurmanbek Bakijevi administratsiooni kunagise juhi Medet Sadõrkulovi tapmisse 2009. aasta märtsis.

Madumarov ja tema partei olid vastu parlamentaarse riigikorra kehtestamisele 2010. aasta põhiseadusega. Ta propageeris korra aastas koos käiva "rahva kurultai" sisseseadmist või taastamist. Kõrgemad võimumehed oleksid kurultai ees aruandekohuslased ja kurultail oleks õigus neid tagasi kutsuda.

Presidendivalimiste eelses teledebatis, kus saatejuhid esitasid Madumarovile küsimusi Sadõrkulovi ja ajakirjanik Ališer Saipovi surma kohta, kuulutas Madumarov, et kuulujutte levitavatel ajakirjanikel tuleks keeled ära lõigata.

Madumarov kuulus 2010. aastani Kurmanbek Bakijevi parteisse Ak Džol.

Nooruses töötas ta sovhoosis, teenis aega Nõukogude armees ja õppis Tveri Riiklikus Ülikoolis.

* 1992–1995 pressi ja informatsiooniministri abi, riikliku teleraadiokompanii noortesaadete peatoimetaja asetäitja, seejärel peatoimetaja;
* 1992–1995 Džogorku Kengeži liige;
* 2000–2005 Džogorku Kengeži liige; töö-, sotsiaalpoliitika ja veteranide asjade komitee esimees ning fraktsiooni Elkomsots(?) juht;
* 2005. aasta märtsis kandideeris Džogorku Kengešisse, vaidlustas tulemused ja septembris tunnistati ta juulis toimunud kordusvalimiste võitjaks;
* aprill 2005 – september: asepeaministri kohusetäitja; 
* 2005–2006 asepeaminister;
* 2006–2007 riigisekretär;
* 2007. aasta novembris valiti Ak Džoli teise numbrina Džogorku Kengešisse;
* 2007–2008 Džogorku Kengeži esimees. Valiti 79 häälega 90-st. Lahkus mais ametist korruptsiooniskandaali tõttu, 1. septembril loobus saadikumandaadist;
* 2008–2009 Kõrgõzstani Julgeolekunõukogu sekretär.

## Viited

## Välislingid
* МАДУМАРОВ Адахан Кимсанбаевич centrasia.ru-s
Instrumenti

**Instrumenti** on muusikaprojekt Lätis, mille liikmed on Shipsi (Jānis Šipkēvics) – vokaal, klahvpillid – ja Reyinsi (Reinis Sējāns) – trummid, vokaal, klahvpillid. Nad on ka Läti vokaalansambli Cosmos liikmed. Instrumenti teeb alternatiivisugemetega elektroonilist poprokkmuusikat.
Kaitseliidu Jõgeva malev

**Kaitseliidu Jõgeva malev** on Kaitseliidu territoriaalne üksus, mis tegutseb Jõgeva maakonnas.

Jõgeva maleva pealik on alates 4. juunist 2012 major Mati Kuusvere, kes 2011. aasta 1. juunist juhtis malevat malevapealiku kohusetäitjana.

## Koosseis

Jõgeva maleva koosseisu kuulub 
* Jõgeva malevkond (vastutusala: Jõgeva linn, Jõgeva vald, Palamuse vald, Tabivere vald) 
* Põltsamaa üksikkompanii (vastutusala: Põltsamaa linn, Põltsamaa vald, Pajusi vald, Puurmani vald) ja 
* Torma üksikkompanii (vastutusala: Mustvee linn, Torma vald, Saare vald, Pala vald, Kasepää vald). 

Lisaks allub malevale Kirna õppekeskus.

## Ajalugu

Kaitseliidu Jõgeva maleva pealik oli selle loomisest 1990. aasta 23. augustil kuni 2002. aasta 31. juulini major Ants August Nurk. 

Malevapealik oli 1. augustist 2002 kuni 1. juunini 2011 major Janno Rosenberg, kes oli malevas varem teeninud ka väljaõppeohvitseri ja instruktorina.

## Viited

## Välislingid

* Kaitseliidu Jõgeva maleva koduleht
Jõgeva malevkond

**Jõgeva malevkond** on Kaitseliidu Jõgeva maleva territoriaalne allüksus. 

Jõgeva malevkonna vastutusala hõlmab Jõgeva linna, Jõgeva valla, Palamuse valla ja Tabivere valla. 

## Viited
Kaitseliidu Rapla malev

**Kaitseliidu Rapla malev** on Kaitseliidu territoriaalne üksus, mis tegutseb Rapla maakonnas.

Rapla maleva pealik on Major Indrek Jürgenson, alates 1. juulist 2022.

## Ajalugu

Enne Teist maailmasõda asus Raplas Kaitseliidu Harju maleva Rapla malevkonna keskus,, K. L. Rapla malevkonna pealik oli Johannes Võmma. 

Kaitseliidu taastamise ajal toimus 23. märtsil 1990 toimus Raplas koosolek, kus valiti Rapla Kaitseliidu esimeseks pealikuks Manivald Kasepõld. 

Manivald Kasepõld täitis Rapla Kaitseliidu pealiku kohustusi sama aasta 12. aprillini, mil peeti Eesti Kaitseliidu **Rapla lipkonna** asutamiskoosolek ja valiti lipkonna pealikuks Valdo Jänes, kelle ametisoleku aastail pandi alus toimivale malevale. Kaitseliidu Rapla maleva sünnipäevaks peetakse lipkonna asutamiskoosoleku kuupäeva. 

Rapla maavalitsus annetas Rapla malevale lipu, mis õnnistati Raplas 1998. aasta 7. novembril. 1999. aastal ostis Kaitseliidu peastaap Rapla vallalt Alu mõisa  hoone ja rajas sinna koolituskeskuse

2010. aasta aprillis oli Rapla malevas koos eriorganisatsioonidega 815 liiget, malevas töötas 18 palgalist. 

Kaitseliidu Rapla malevasse kuuluvad:
*Loone malevkond, 
*Märjamaa üksikkompanii,
*Hiie üksikkompanii,
*Kaiu üksikrühm.
### Endised pealikud

Rapla lipkonna pealik on olnud Valdo Jänes ning Rapla maleva pealikud Rein Pajunurm, Aksel Heidemann, Avo Aljas, Arnold Juhans, Heino Rebane, Aarne Sillamaa ja Peeter Tani, Arni Ilves.

## Viited

## Välislingid
* Kaitseliidu Rapla maleva koduleht
Andreas Paulus

**Andreas Leonhard Paulus** (sündinud 30. augustil 1968 Frankfurdis) on saksa õigusteadlane. Alates 2010. aasta märtsist Saksa Põhiseadusliku Kohtu (saksa keeles *[[Bundesverfassungsgericht]]*) Esimese Senati liige.

## Elukäik
Andreas Paulus kasvas üles Eppstein-Vockenhausenis, kuhu perekond kolis 1970. aastate keskel. Eppsteinis omandas ta põhihariduse ning samuti lõpetas Bischof-Neumanni nimelise gümnaasiumi Königsteinis.

## Haridus
Andreas Paulus on õppinud õigusteadust Göttingeni, Genfi, Müncheni ja Harvardi ülikoolides. 1994. aastal sai ta oma esimese kraadi ning 1996. aastal teise.

Aastal 2000 kaitses ta Müncheni ülikoolis doktoritööd teemal "Rahvusvahelise õiguse kogukond" ("Die internationale Gemeinschaft im Völkerrecht"). 2003. aastal anti talle järeldoktoriõppe teadustööks stipendium Bayerischer Habilitationsförderpreis. Õppeaastal 2003/2004 töötas ta külalisprofessorina Michigani Õigusülikoolis ning juulis 2005 Duke-Genfi Rahvusvahelise Õiguse Instituudis. Alates 2006. aasta juulist töötas ta avaliku, rahvusvahelise, Euroopa, põhiseadusliku õiguse ning õigusfilosoofia lektorina Bruno Simma ja Georg Nolte õppetoolis, Ludwig-Maximiliansi ülikoolis Münchenis.

## Töö
Ta on avaliku ja rahvusvahelise õiguse õppetooli juhataja Georg-Augusti ülikoolis Göttingenis. 
Andreas Paulus esitati FDP poolt Põhiseadusliku Kohtu kohtuniku kandidaadiks ning ta valiti sellesse ametisse 5. märtsil 2010. Ta kuulub Kohtu Esimesse Senatisse.

### Tegevus advokaadina
Paulus oli Saksamaa Liitvabariigi nõunik LaGrandi juhtumis Saksamaa ja USA vahel. Samuti tegutses ta Saksamaa esindajate nõunikuna Liechtensteini ning Saksamaa vahelises Certain Property-Fall juhtumis Haagi Rahvusvahelises Kohtus.

## Välislingid
* Koduleht
Pae maastikukaitseala

**Pae maastikukaitseala** asub Raplamaal Kehtna vallas Pae külas. 33 ha suuruse kaitseala eesmärk on kaitsta karstivormide ning ajaloomälestiste poolest rikast maastikku.

Kaitseala moodustati 2006. aastal juba 1959. aastast kaitse all olnud Pae karstiala baasil. Pae karstialale jääb Eesti mandriosa suurim karride ala.

## Viited

## Välislingid
*Pae maastikukaitseala kaitse-eeskiri
*Keskkonnaregister
Ene Järvis

**Ene Järvis** (aastatel 1976–1984 **Ene Janson**; 26. oktoober 1947 Kiidjärve – 24. juuni 2025) oli eesti näitleja.

## Haridus
Ta lõpetas 1966. aastal Põlva Keskkooli ja 1970. aastal Tallinna Riikliku Konservatooriumi lavakunstikateedri (4. lend).

## Loominguline töö
Ene Järvis töötas aastatel 1970–2009 näitlejana Tallinna Linnateatris. Hiljem oli ta vabakutseline näitleja.

Järvis on mänginud ka Eesti Raadio meelelahutussaadetes, Eesti Televisiooni telelavastustes („Mõmmi ja aabits”, 1976–1977 ja 1998–1999; „1991”, 1992) ning osalenud kuuldemängudes: "Tiima ja lõvi" 1977, "Pärlipüüdja" 1987, "Kolm naist liftis" 1990, "Ustav sõber" 1992.

### Rolle teatris

### Rolle mängufilmides
*1971 – Tüdruk bordellis, "Lindpriid" I ja IV osa (telemängufilm) 		
*1986 – Helena sõbranna, "Keskea rõõmud" 		
*1987 – Duskase Marta, Näkimadalad" I ja II jagu (telemängufilm) 		
*1987 – Nõid, "Metsluiged"
*1988 – episoodiline osa, "Vernanda"
*1988 – kõrvalosa, "Giordano" (lühifilm)
*1988 – Astrid Olsen, "Doktor Stockmann" II jagu (telemängufilm) 		
*1989 – Naabrinaine, "Perekonnapildid"
*1989 – Ema lapsega, "Äratus" 
*1990 – Kooliõpetaja, "Regina" 		
*1992 – Agnes, "Need vanad armastuskirjad" (telemängufilm) 
*1999 – Direktor, "Lurjus" 	
*2011 – Riina, "Kormoranid ehk nahkpükse ei pesta" 	
*2012 – Reeda, "Deemonid" 	
*2012 – Malle, "Aeg ei peatu" (lühifilm) 	
*2013 – Günekoloog, "Kertu" 
*2016 – Dr. Alttoa, "Polaarpoiss" 
*2016 – Malle, "Mäel" (lühifilm)
*2016 – Ajaloo õpetaja, "Klassikokkutulek" 		
*2018 – Blond proua, "Seltsimees laps" 	 		
*2020 – osatäitja, "Avita kirjastuse õpikuklipid" (lühifilm)

### Rollid telesarjades
*1995–1996 – Lilian Põder, "Õnne 13" 
*1998 – Karuema Kati, "Mõmmi ja aabits. 20 aastat hiljem"
*2007 – Sirje, "Kelgukoerad" 	 
*2010 – Ämm, "Kälimehed" 
*2011, 2015, 2018 – Imbi Haagma/Eva Koort/Berta Vink, "Kättemaksukontor"
*2012 – Hille, "Tupiktänava mehed" 		
*2012 – Helga, "Süvahavva" 	 		
*2012 – Sotsiaaltöötaja, "Nurjatud tüdrukud"
*2013–2015 – Vilma, "Pilvede all" 
*2015 – Ärimees Eero, "Takso" 			
*2015 – osatäitja, "Krista lood"
*2016–2017 – Dr. Nilsen, "Siberi võmm" 	
*2017 – arhiivitöötaja, "Nukumaja" 	
	
## Tunnustus
*2018 – Eesti Näitlejate Liidu auraha
*2006 – Tallinna Linnateatri kolleegipreemia parimale naisnäitlejale
*Eesti Näitlejate Liidu auliige

## Isiklikku
Ta oli aastatel 1976–1984 abielus näitleja Vello Jansoniga.

## Viited

## Välislingid
*
*Ene Järvi. Eesti filmi andmebaas
*Ene Järvis. Eesti Teatriliit
*Ene Järvis. Siin ja praegu. arhiiv.err.ee/video, 11. november 1995
*Ene Järvis. Päevatee. arhiiv.err.ee/audio, 27. detsember 2014
*Dagmar Reinolt. Ene Järvis: ei tohi mõelda, et oled vana, ajakiri Naised, märts 2011
*Jaanus Kulli. Ene Järvis: "Olen küll teisele tasandile minemiseks valmis, ent ikkagi tundnud surmahirmu." Õhtuleht, 25. oktoober 2017
*Ene Järvis: olen terve elu rapsinud. kultuur.err.ee, 31. oktoober 2024
Common Language Runtime

**Common Language Runtime** ehk **CLR** on Microsofti käituskeskkond .NET-platvormi jaoks. CLR käitab .NETi programmeerimiskeeltes (C#, VB.NET jt.) kirjutatud programme.

CLR on virtuaalmasin, mis kompileerib .NET-rakenduse MSIL-vahekeelest masinkeelde, misjärel saab protsessor seda otse käivitada. Kompileerimiseks kasutab CLR sünkroonkompilaatorit (*just-in-time compiler*).
Tüüp 74 (liikurhaubits)

**Tüüp 74** oli Jaapani 105 mm liikurhaubits, mida kasutati aastatel 1975–2000. See jagab mitmeid komponente samal ajal konstrueeritud soomustransportööriga Tüüp 73. Tüüp 74 kere konstrueeris Komatsu, torni ja haubitsa aga Jaapani Terasetööstus. Esimesed prototüübid valmisid 1969. ja 1970. aastal, liikurhaubits standardiseeriti 1974. aastal kui Tüüp 74. Tootmine algas 1975. aastal ja lõpetati 1978. aastal. Selleks ajaks oli toodetud 20 masinat, misjärel otsustati efektiivsema 155 mm liikurhaubitsa Tüüp 75 kasuks. 

## Kirjeldus

Pearelvaks on 105 mm haubits ja selle jaoks on masinas kaasas 30 mürsku. Maksimaalne laskekaugus on 14,5 km ja mürsu maksimaalne algkiirus 645 m/s. Haubitsal on suudmepidur ja gaasiejektor. Lisaks pearelvale on veel torni peal paremal pool 12,7 mm kuulipilduja M2 Browning (õhutõrjeks).  Masin on varustatud ABK relvade vastase filtrisüsteemiga ja ujuvekraanide abil saab ka vees liikuda.

Kere on jagatud kolmeks sektsiooniks: ees paremal paikneb juht, ees vasakul mootor ja taga paikneb suletud torn koos pearelvaga. Juht pääseb masinasse läbi peakohal asuva luugi, mis on varustatud pöörleva periskoobiga. Relvameeskond siseneb tavaliselt läbi nelinurkse luugi masina tagaosas. Lisaks on kaks nelinurkset luuki torni külgedel ja kaks ümmargust luuki torni peal (parempoolse juures asub õhutõrjekuulipilduja). 

Tüüp 74 on viis kummikattega maanteeratast, väändvedrustus ja kummalgi pool viienda ratta juures on hüdraulilised amordid. 
 
## Kasutamine
Tüüp 74 ainsad kasutajad olid Jaapani Omakaitsejõud. Viimati kasutati seda tüüpi liikurhaubitsaid 2. Suurtükiväe rügemendis Asahikawas, Hokkaidōl. 
 
ÜRO konventsionaalsete relvade registri andmetel oli 2000. aastal kasutusel veel 12 masinat, 2001. aastal enam mitte ühtegi.

## Viited

## Kirjandus
* Chant, Christopher. *A Compendium of Armaments and Military Hardware.* New York and London: Routledge & Kegan Paul, 1987 ISBN 0-7102-0720-4, lk. 76

## Välislingid

* Type 74 SP Howitzer lehel onwar.com
* Type 74
Ehmes-pehmekoor

**Ehmes-pehmekoor** (*Cantharis nigricans*) on putukaliik pehmekoorlaste sugukonnast.

Ehmes-pehmekoor on saleda kehaga 8–11,5 mm pikkune röövtoiduline mardikas, kes närib lisatoiduna õite pehmeid osi. Ta kehakatted on pehmed ja kattetiivad painduvad. Kattetiibadel on püstised hallid karvad. Tundlad on niitjad ja pikad.

Ehmes-pehmekoorlastel on hoiatusvärvus – eesselja serv ja pea eesosa on kollased. Nende kehas tekkiv mürk on kaitseks lindude ja teiste putukate eest.

Nende rööveluviisiga vastsed elavad metsakõdus ja mullas ning süstivad oma ohvrite kehasse mürki ja seedemahlu kasutades selleks oma teravate mõõkjate lõugade sees olevaid kanaleid. Pärast imevad vastsed tekkivat poolvedelat toidumassi.

## Viited

## Välislingid
*
Mimar Sinan

**Mimar Sinan** (osmanitürgi خواجه معمار سنان آغا; *Koca Mi‘mār Sinān Āğā*) (9. mai 1490 või 1489 – 8. juuni 1588) oli Osmanite riigi peaarhitekt ja ehitusinsener sultanite Suleiman I, Selim II ja Murad III ajal. Ta oli rohkem kui 300 suure ehitise vastutav arhitekt.

Sinani peateosed on Selimiye mošee Edirnes, mida ta ise pidas oma suurimaks saavutuseks, Süleymaniye mošee İstanbulis ja Mehmed Paša Sokolovići sild. Tema õpilaste seas oli Sedefhar Mehmet Ağa, kes projekteeris kuulsa Sinise mošee. Kokku projekteeris ta 476 ehitist (neist 196 on siiani alles). 

Sinan sündis Kapadookias Kayseri linna lähedal kristlastest vanemate peres, tema ristinimi oli tõenäoliselt Joseph või Yusuf. Tema vanemad võisid olla armeenlased või kreeklased.

Tema järgi on nimetatud İstanbuli Mimar Sinani Ülikool.
Siimu Loogma

**Siimu Loogma** (21. mai 1947 Tallinn – 4. august 2011 Tartu) oli Eesti poliitik.

Ta lõpetas aastal 1970 Tallinna Polütehnilise Instituudi elektroonikainsenerina ja aastal 1975 Tartu Riikliku Ülikooli psühholoogina.

Ta töötas Eesti Näituste AS-i arengudirektorina, paar viimast aastat nõunikuna.

Loogma kuulus 17. juulist 2002 Eestimaa Rahvaliitu. Ta oli Rahvaliidu aseesimees. Aastal 2002 kandideeris ta kohalikel valimistel Tallinnas ringkonnas nr. 7 (Pirital), kuid ei osutunud valituks. Aastal 2005 kandideeris ta kohalikel valimistel Tallinnas ringkonnas nr. 7 (Pirital) Sotsiaaldemokraatliku Erakonna nime all (Sotsiaaldemokraatlik Erakond ja Eestimaa Rahvaliit moodustasid valimisliidu), kuid ta ei osutunud valituks. Aastal 2007 kandideeris ta Riigikogu valimistel, kuid ei osutunud valituks. Aastal 2009 kandideeris ta kohalikel valimistel Tallinnas ringkonnas nr. 7 (Pirital) Erakond Eestimaa Rohelised nimekirjas, kuid ei osutunud valituks.

4. augustil 2011 uppus ta Emajõkke.

## Isiklikku
Siimu Loogma oli abielus, tal on täiskasvanud poeg ja tütar.

## Viited
Juan Mata

**Juan Manuel Mata García** (sündinud 28. aprillil 1988 Burgoses) on Hispaania jalgpallur, kes mängib Türgi kõrgliigaklubis Galatasaray poolkaitsjana.

Juan Mata jalgpallikarjäär algas klubis Real Oviedo, 15-aastaselt kolis aga jalgpallur Madridi Reali akadeemiasse. 

2007. aastal ostis ta Valencia CF, kus sai Juan Mata põhikoosseisu mängijaks. 28. märtsil 2008 lõi poolkaitsja kaks väravat Copa del Rey poolfinaalmängus Barcelonaga, kindlustades Valencia koha finaalis. Finaalis Getafega avas Juan Mata juba 4. minutil skoori ja Valencia võitis mängu 3:1.

Suvel 2011 liitus Mata Londoni Chelseaga, üleminekusumma oli 28 miljonit eurot. 27. augustil 2011 oma esimeses mängus Chelsea meeskonnas lõi Juan Mata värava Norwich Cityle. Juan Mata valiti Chelsea aasta jalgpalluriks aastatel 2012 ja 2013.

Kui suvel 2013 sai Chelsea peatreeneriks José Mourinho, pääses Mata vähem väljakule ning jaanuaris 2014 müüdi ta Manchester Unitedisse 37,1 miljoni naelsterlingi eest.

## Saavutused
### Valencia
*Copa del Rey (1): 2007–08

### Chelsea
* FA Cup (1): 2011–12
* UEFA Meistrite Liiga (1): 2011–2012
* UEFA Euroopa Liiga (1): 2012–2013

### Manchester United
* FA Cup: 2016
* EFL Cup: 2016–17
* FA Community Shield: 2016
*UEFA Euroopa Liiga: 2016–17

### Hispaania rahvuskoondis
*Maailmameistrivõistlused
**2010. aasta MM, 1. koht
*Euroopa meistrivõistlused
**2012. aasta EM, 1. koht

### Individuaalsed
*Chelsea aasta jalgpallur (2): 2011–12, 2012–13

## Välislingid
* Ametlik koduleht
Hindustani keel

**Hindustani keel** on peamiselt India põhjaosas ja Pakistanis räägitav indoeuroopa keelkonna indoiraani harusse kuuluv india keel. Hindustani keelt räägib emakeelena üle 240 miljoni inimese. Teise keelena räägib hindustani keelt umbes 165 miljonit inimest. Hindustani keelel on kaks kirjakeelt: hindi keel on India ametlik keel, urdu keel on Pakistani ametlik keel.
Tartu Postimees

**Tartu Postimees** on piirkondlik ajaleht, mille paberväljaanne ilmub ajalehe Postimees lisana. Tartu Postimeest annab välja AS Postimees Grupp ning seda levitatakse peamiselt Tartus, Tartu- ja Jõgevamaal.  

Tartu Postimehe toimetus asus kuni 2016. aastani aadressil Gildi 1, praegu on toimetuse aadress Ülikooli 2a. 

Postimehe toimetuse Tallinna kolimisest kuni 2015. aastani oli lehe peatoimetaja Vahur Kalmre. 13. aprillist 2015 kuni 31. maini 2017 juhtis toimetust Tiina Reinart. Alates 1. juunist 2017 on Tartu Postimehe peatoimetaja Rannar Raba.

## Välislingid
* Tartu Postimees
* AS Postimees Grupp koduleht
Danny Philip

**Danny Philip** (sündinud 5. augustil 1953) on Saalomoni Saarte poliitik, 25. augustist 2010 11. novembrini 2011 Saalomoni Saarte peaminister.

Aastatel 1995–1996 ning juulist 2000 kuni juunini 2001 oli ta välisminister. Ta oli aastatel 1997–2000 Rahva Progressiivse Partei esimees, seejärel asutas Demokraatliku Reformipartei, mille põhieesmärk on riigi põhiseaduse reformimine. Reformipartei liidrina valiti ta pärast 2010. aasta parlamendivalimisi peaministriks. 

Ta on hariduselt inglise keele õpetaja.

Danny Philip kuulus parlamenti aastatel 1984–2001 ning on uuesti parlamendi liige alates 2010. aastast.

## Viited

## Välislingid
*Solomon Star: Philip lays bare policies on major issues
Nikola Gruevski

**Nikola Gruevski** (sündinud 31. augustil 1970 Skopjes) on Põhja-Makedoonia poliitik, kes oli 27. augustist 2006 kuni 18. jaanuarini 2016 Makedoonia peaminister.

Nikola Gruevski on õppinud majandusteadust ja töötanud rahanduse alal.

Ta on alates 2003. aastast kristlik-demokraatliku partei VMRO-DPMNE esimees.

Aastatel 1999–2002 oli ta rahandusminister.

## Välislingid

* Elulugu valitsuse lehel
Kafue jõgi

**Kafue jõgi** on jõgi Sambias, Zambezi jõe lisajõgi.

Jõe pikkus on 960 km ja valgla pindala 155 000 km².

Kafue saab alguse soiselt alalt 1350 meetri kõrgusel platool Kongo DV piiri lähedal ja suubub Zambezisse Chirundu lähedal. Jõgi voolab valdavalt põhjast lõunasse, läbi Copperbelti kaevanduspiirkonna ja Kafue rahvuspargi. Kafue kaldal asuvad muu hulgas Kafue ja Kitwe.

Jõe vett kasutatakse laialdaselt põldude niisutuseks.

Jõele on rajatud Itezhi-Tezhi ja Kafue Gorge'i pais.

## Välislingid
532

**532. aasta** (**DXXXII**) oli Juliuse kalendri järgi liigaasta, mis algas neljapäeval. Arvu 532 on selle aasta tähistamiseks kasutatud alates varakeskajast, kui Euroopas sai valdavaks Anno Domini ajaarvamine.

## Sündmused
*13. jaanuar – Konstantinoopolis puhkes Nika ülestõus.
*28. jaanuar – Nika ülestõusu lõpp.
*23. veebruar – Konstantinoopolis hakati ehitama Hagia Sophia kirikut.
*Vana-Rooma konsuliteks olid Flavius Lampadius ja Orestes.

## Sündinud
*...

## Surnud
*17. oktoober – Bonifatius II, paavst
*Hypatius, Bütsantsi vastukeiser
Kafue

**Kafue** on linn Sambias Lusaka provintsis.

Linna geograafilised koordinaadid on . Kafue asub Lusakast Livingstone'i viiva maantee ja raudtee ääres.

Kafue on saanud nime Kafue jõe järgi, mille kaldal linn asub.

2000. aasta rahvaloenduse järgi elas linnas 45 890 inimest.

Linnas on toiduainete-, keemia-, naha- ja tekstiilitööstuse ettevõtteid.

## Viited
Malta pistrik (film 1941)

**"Malta pistrik"** (inglise "The Maltese Falcon") on 1941. aastal linastunud Ameerika Ühendriikide *[[film noir]]*, mille lavastas režissööridebüüdi teinud John Huston. Linateos põhineb Dashiell Hammetti samanimelisel romaanil. 

1989. aastal  tunnistati film kultuuriliselt oluliseks ning võeti USA Kongressi raamatukogu National Film Registrysse.

## Näitlejad
* Humphrey Bogart – Sam Spade
* Mary Astor – Brigid O'Shaughnessy
* Gladys George – Iva Archer
* Peter Lorre – Dr. Joel Cairo
* Barton MacLane – politseileitnant Dundy
* Lee Patrick – Effie Perrine
* Sydney Greenstreet – Kasper Gutman
* Ward Bond – politseiseersant Tom Polhaus
* Jerome Cowan – Miles Archer
* Elisha Cook, Jr. – Wilmer Cook
* James Burke – Luke
* Murray Alper – Frank Richman
* John Hamilton – Bryan
* Walter Huston – kapten Jacobi

## Tunnustus
1942. aastal oli "Malta pistrik" nomineeritud kolmele Oscarile, sealhulgas ka parima filmi kategoorias, kuid ei võitnud neist ühtegi.

## Viited

## Välislingid

* 
* 
* The Maltese Falcon (1941). AllRovi
* Kritik von Michael Denks zu "Die Spur des Falken". zelluloid.de
* Мальтийский сокол (The Maltese Falcon) Джон Хьюстон, 1941. Энциклопедия фильмов (Жак Лурселль)
Edgar Haavik

**Edgar Haavik** on olnud kahe eesti sporditegelase nimi:
*Edgar Haavik vanem (1932–2010), Eesti matkasportlane
*Edgar Haavik noorem (sündinud 1954), Eesti võrkpallitreener ja sporditegelane
Anette Uluots

**Anette Uluots** (sündinud **Anette Tobber**; 26. juuni 1901 Vana-Tänassilma vald, Viljandimaa – 9. juuni 1995 Stockholm) oli Jüri Uluotsa abikaasa.

Ta õppis aastail 1921–1926 (lõpetas) Tartu Ülikoolis õigusteadust, abiellus 12. juunil 1926 Jüri Uluotsaga. Nende lapsed olid Viia Uluots-Wiget ja Erik Uluots.

1944. aastal põgenes ta Rootsi. Pärast Jüri Uluotsa surma abiellus ta 1949. aastal rootsi ajaloolase, major Folke Wernstedtiga.

## Välislingid
*Läänemaa Muuseum
*ERA.4408.1.4
August Kruuv

**August Kruuv** (29. jaanuar 1899 Kirepi vald, Tartumaa – 1968) oli eesti laevaomanik ja -ehitaja.

Ta teenis vabatahtlikuna Vabadussõjas.

August Kruuvile kuulus neli lotja ja kolm mootorpaati. 1936. aastal alustas ta mootorpaadi Tempo ehitamist, mis pidi valmima tema poja Hando Kruuvi sünni ajaks ja lasti vette 2. mail 1937. 1939. aastal valmis teine mootorpaat Koidula.

1940. aastal lasi nõukogude võim tema laevad konfiskeerida.  

## Välislingid
* http://kaatertempo.ee/sample-page/
Närvivalu

**Närvivalu** ehk **neuralgia** on ühe või mitme närvi valu. Närvivalu ei ole seotud valuretseptorite ärrituse, vaid närvi funktsiooni või struktuuri kahjustusega.

RHK-10-s kodeeritakse närvivalu koodiga M79.2.

Kolmiknärvi põletikku esineb 4% elanikest (4–8 mln inimest üle maailma). Sageli jääb see eluaegseks haiguseks, millest ei saagi vabaneda. Kolmiknärvi neuralgiale on iseloomulik hootine, tugev, torkav, 30–60sekundiline ühepoolne näovalu kolmiknärvi ühe või kahe haru piirkonnas näol, põsel, meelekohas ja kõrva juures. Valuhood esinevad enamasti kobaratena. Naha, limaskesta ja hammaste ärritamisel puudutuse, mälumise, rääkimise või neelatamisega stimuleeritakse vastavaid päästikpunkte. 

Ravi oleneb sellest, kas närvivalu põhjus on teada. Selleks võib olla näiteks hambajuurepõletik, vöötohatis vm. Enamasti on aga põhjus selgusetu ja siis määratakse patsiendile ravim, mille toimeaine on karbamasepiin ja mis toimib 80% juhtudest. Kasutusel on ka teisi närviimpulssi mõjutavaid ravimeid. Kirurgilist ravi kohaldatakse ainult kontrollimatu valu korral, mis ei allu ravimitele.

Kolmiknärvi neuralgiat põdevate inimeste päeva tähistatakse 7. oktoobril, mil on kombeks valgutada kõrghooned sinise valgusega. 2015. aastal osales selles aktsioonis ka Tallinna Teletorn.
Kolmiknärv

**Kolmiknärv** ehk **V peaajunärv** ehk **viies kraniaalnärv** ehk **5. kraniaalnärv** (ladina keeles *nervus trigeminus [V]*, *nervus trigeminus*) on paljude kesknärvisüsteemiga loomadel kraniaalnärvide hulka liigitatud seganärvide paar. Kolmiknärv on paarisnärv ja innerveerib vastavalt vasakut või paremat näo poolt.*
 
Kolmiknärvide areng, anatoomia, morfoloogia ja patoloogia võivad erineda nii liigiti kui ka indiviiditi.

[[Madu]]de kolmiknärvidega seotut on vähe uuritud. Arvatavasti osalevad kolmiknärvi harud tunnetuse, valu- ja temperatuuriretseptorite toimimises. Osal madudest, [[lõgismadu|lõgismadudest]], [[pärisboalased|pärisboalastest]] ([[silehuulboa]], [[puuboa]], *Sanzinia*), [[püütonlased|püütonlastest]] ja [[aafrikarästik]]utel innerveerib kolmiknärv [[termolokatsioonielund]]it. 

Inimestel lähtuvad kolmiknärvid ajusillast. Sensoorsed harud, mis on [[kolmiknärviganglion]]i (*ganglion trigeminale*) [[neuron]]ite perifeersed jätked, kulgevad näopiirkonda. Ganglionist lähtuvad kolm suurt haru: [[ülalõuanärv]] (*n. maxillaris*), [[alalõuanärv]] (*n. mandibularis*) ja [[silmanärv]] (*n. ophthalmicus*). 

Ülalõuanärv innerveerib [[ülalõug]]a koos [[hammas]]te, [[kõrvalurge]]te ja vastavate nahapiirkondadega. Alalõuanärv innerveerib [[alalõug]]a koos hammaste ja vastavate nahapiirkondadega. Silmanärv innerveerib ninaselga ja [[pealagi|pealage]] kuni [[silm]]adeni. 

Kolmiknärvi motoorsed harud kulgevad mälumislihastele.

==Viited==


== Välislingid ==
*[http://www.unifr.ch/ifaa/Public/EntryPage/TA98%20Tree/Entity%20TA98%20EN/14.2.01.012%20Entity%20TA98%20EN.htm Sissekanne] [[Terminologia Anatomica]]-s, A14.2.01.012: Nervus trigeminus [V]. Kolmiknärv
*[http://www.wava-amav.org/Downloads/nav_2012.pdf Sissekanne] *Nomina Anatomica Veterinaria-s'', Nervus trigeminus. Kolmiknärv, lk 127, 5th ed, 2012
Metsvits (perekond)

**Metsvits** (*Lysimachia*) on rohttaimede perekond nurmenukuliste sugukonnast mürsiineliste alamsugukonnast.

Perekonda kuulub umbes 200 liiki. Valdavalt kasvavad need põhjapoolkeral.

Metsvitsa perekonna liigid on sageli lopsaka kasvuga ning neil on kollased õied. Nad eelistavad niiskeid kasvukohti. Perekond on nimetuse saanud legendaarse Sitsiilia kuninga Lysimahhose järgi, kes olevat legendi kohaselt taltsutanud metsiku härja, söötes talle metsvitsa.

## Eesti liigid
**Lysimachia nummularia* – roomav metsvits
**Lysimachia thyrsiflora* – ussilill
**Lysimachia vulgaris* – harilik metsvits

## Teisi liike
**[[Lysimachia asperulifolia]]*
**Lysimachia atropurpurea* – tõmmu metsvits
**Lysimachia ciliata* – ripsmeline metsvits
**Lysimachia clethroides* - longus metsvits
**Lysimachia congestiflora* – rippuv metsvits
**[[Lysimachia daphnoides]]* 
**[[Lysimachia fraseri]]*
**[[Lysimachia filifolia]]* 
**[[Lysimachia hillebrandii]]*
**[[Lysimachia iniki]]*
**[[Lysimachia lydgatei]]*
**[[Lysimachia maxima]]* 
**Lysimachia minoricensis* – kirjulehine metsvits
**Lysimachia nemorum* - salu-metsvits
**[[Lysimachia pendens]]*
**Lysimachia punctata* - täpiline metsvits
**Lysimachia quadrifolia* – männas-metsvits
**[[Lysimachia scopulensis]]*
**[[Lysimachia sertulata]]* 
**[[Lysimachia terrestris]]* 
**[[Lysimachia venosa]]*
**[[Lysimachia verticillaris]]*

## Vaata ka
*rannikas

## Viited
Rudolf Prants

**Rudolf Prants** (1903 Peterburi kubermang – 12. juuli 1972) oli NSV Liidu sõjaväelane ja riikliku julgeoleku ohvitser, Eesti NSV SARK-i Tartu Linnaosakonna ülem (1944).

Rudolf Prants sündis 1903. aastal Venemaal Peterburi kubermangus. Tema vanemad olid pärit Võrumaalt. 

Rudolf Prants astus ÜK(b)P-sse 1925. aastal ja omandas Nõukogude sõjakoolis kõrgema sõjaväelise hariduse. 

1939. aastal asus R. Prants tööle NSV Liidu Siseasjade Rahvakomissariaati ning saadeti 1940. aastal koos baasidelepinguga NSV Liidu baasidesse saadetud Nõukogude vägedega Eestisse, kus tegutses Tartus ja Tallinnas asunud 65. üksiku laskurkorpuse juures SARK-i eriosakonna tõlgina, kuna valdas eesti ja soome keelt, ning hiljem juba operatiivvoliniku abina. 

1940. aastal määrati R. Prants 22. Eesti Territoriaalse Laskurkorpuse 182. Eesti laskurdiviisi SARK-i eriosakonna operatiivvolinikuks Tartus ja alates 1941. aasta märtsist 22. laskurkorpuse 180. Eesti laskurdiviisi SARK-i eriosakonna ülemaks. 

R. Prants osales Teise maailmasõja alguses koos 22. Eesti Territoriaalse Laskurkorpusega Leningradi rinde lahingutes, kuid evakueeriti raske haiguse tõttu tagalasse. Teise maailmasõja ajal tegutses R. Prants NSV Liidu SARK-i Novosibirski valitsuse allüksustes. 

Pärast Nõukogude vägede Eestisse jõudmist määrati R. Prants 1944. aasta septembris Eesti NSV SARK-i Tartu Linnaosakonna ülemaks. 

Aastatel 1945–1949 oli R. Prants Tallinnas asuva Eesti NSV Siseministeeriumi Ohvitseridekooli ülema asetäitja. 

1949. aastal määrati R. Prants Eesti NSV Siseministeeriumi Miilitsavalitsuse ülema asetäitjaks. Alampolkovnik R. Prants vabastati 1954. aastal haiguse tõttu teenistusest.

## Viited

## Välislingid
*Pearu Kuusk, Vabastajad või vallutajad? Siseasjade Rahvakomissariaadi Tartu Linnaosakonna tegevusest 1944. aastal, Tuna, 2008/3
Sügav uni (film 1946)

**"Sügav uni"** (inglise "The Big Sleep") on 1946. aastal linastunud Ameerika Ühendriikide *[[film noir]]*, mille lavastas Howard Hawks. Linateos põhineb Raymond Chandleri samanimelisel romaanil. 

Aastal 1997 tunnistati film kultuuriliselt oluliseks ning võeti USA Kongressi raamatukogu National Film Registrysse.

## Näitlejad
*Humphrey Bogart – Philip Marlowe
*Lauren Bacall – Vivian Sternwood Rutledge
*John Ridgely – Eddie Mars
*Martha Vickers – Carmen Sternwood
*Peggy Knudsen – Mona Mars
*Regis Toomey – ringkonnaprokuratuuri peauurija Bernie Ohls
*Charles Waldron – kindral Guy de Brisay Sternwood
*Bob Steele – Lash Canino
*Elisha Cook, Jr. – Harry Jones

## Viited

## Välislingid

* 
* 
* The Big Sleep (1946).'AllRovi
* The Big Sleep (1946). Greatest Films - The Best Movies in Cinematic History
* Crowther, Bosley. "The Big Sleep, Warner Film in Which Bogart and Bacall Are Paired Again". The New York Times.
Eksam

**Eksam** (ladina *examen* 'läbikatsumine, uurimine') on teadmiste, oskuste ja vilumuste kontrollimine ning hindamine. Sageli seostatakse eksameid õppeasutustega, näiteks koolidega. 

Pidevast hindamisest erinevalt annab eksam õpitulemuste koondhinnangu.

Eksami sooritajat nimetatakse **eksaminandiks** ja eksami korraldajat või hindajat **eksamineerijaks**. Eksaminand vastab eksamineerija esitatud küsimustele kas suuliselt, kirjalikult või teeb mingisuguse praktilise töö.  

Kulude kokkuhoiuks ja eksmineerija isikust vähem sõltuva hindamistulemuse saamiseks kasutatakse ka valikvastustega teste. 
Valikvastustega eksameid on lihtne arvuti abil korraldada. Näiteks kasutati juba 1965 (?). aastal Tallinnas liikluseksamil lihtsamat elektrilist eksamimasinat, kus tuli kümnele küsimusele valida õige vastus nelja valikvastuse seast. Enne eksamimasina kasutusele võtmist kasutati 8 x 8 ruudustikku, kuhu eksaminand pidi märkima ristiga õiged vastused. Märgitud vastuste kontrollimiseks kasutati trafaretti ehk šablooni, mis kujutas endast plaati, kus õigete vastuste kohal olid augud. See plaat asetati täidetud vastuste lehele, et eristada õiged ja valed vastused. 

## Viited
Nicholas Hawkins

**Nicholas Hawkins**, ka **Nicholas Hawkyns** (umbes 1495 – 1534) oli Inglismaa vaimulik ja diplomaat.

1527. aastal sai vaimuliku õiguse alal doktorikraadi omandanud Hawkins Ely kiriku ülemdiakoniks. 1533. aastal, oma vanema sugulase ja ristiisa, piiskop Nicholas Westi surma järel, valiti Hawkins Ely piiskopiks, kuid ta suri enne, kui ta jõudis piiskopiametisse astuda. 1532. aastal oli kuningas Henry VIII saatnud Hawkinsi Mandri-Euroopasse otsima toetust kuninga ja Aragóni Catherine'i abielu tühistamiseks. Hawkins jõudis 1533. aastal Catherine'i õepoja, Saksa-Rooma keisri ja Hispaania kuninga Karl V (Carlos I) õukonda Hispaanias, kus ta püüdis keisrit veenda lahutuse õiguspärasuses ning ka selles, et Katherine'i ja tema tütart Maryt koheldakse hästi. Hawkins tõlkis ladina keelde ka Henry VIII abielulahutust õigustava teksti "The Glass of Truth". Lahutust ja kuninga uut abielu Anne Boleyniga aitas õigustada ka Canterbury peapiiskop Thomas Cranmer, kes saatis 1533. aastal Hawkinsile neid küsimusi puudutava kirja.

Hawkinsi üritus siiski nurjus ning Henry VIII ja keisri suhted halvenesid. Hawkins suri ootamatult 1534. aastal, kui ta oli tagasiteel Hispaaniast Inglismaale, sel puhul kahtlustati ka mürgitamist.

## Viited
Timuti tänav

**Timuti tänav** on tänav Tallinnas Põhja-Tallinna linnaosas Pelgulinna asumis. Tänav algab Heina tänavalt, ristub Õle ja Ristiku tänavaga ning lõpeb Roo tänaval.

## Ajalugu
Aastatel 1910–1939 kandis tänav Albert Koba koera järgi **Tarabella tänava** nime. 1930. aastate esimesel poolel peeti Tarabella (Timuti) 26 asuvas endises tööstushoones Peeteli koguduse jumalateenistusi.

## Asutused Timuti tänaval
*Timuti tn 24 asub  Kolde Lasteaed

## Viited

## Välislingid
*Tarabella tänava majaomanikud 1913
Signe Lomp

**Signe Lomp** (sündinud 31. augustil 1969) on eesti lavastuskunstnik.

Ta lõpetas juunis 1995 Eesti Kunstiakadeemia stsenograafia erialal.

## Viited